NÁRODNÁ RADA SLOVENSKEJ REPUBLIKY

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

## VI. volebné obdobie

Číslo: CRD-1853/2012

**223a**

# Spoločná správa

**výborov Národnej rady Slovenskej republiky o výsledku prerokovania vládneho návrhu zákona, ktorým sa mení a dopĺňa zákon č. 131/2002 Z. z. o vysokých školách a o zmene a doplnení niektorých zákonov v znení neskorších predpisov a ktorým sa mení zákon č. 455/2004 Z. z. o zriadení Akadémie ozbrojených síl generála Milana Rastislava Štefánika, o zlúčení Vojenskej leteckej akadémie generála Milana Rastislava Štefánika v Košiciach s Technickou univerzitou v Košiciach, o zriadení Národnej akadémie obrany maršala Andreja Hadika a o zmene a doplnení niektorých zákonov v znení zákona č. 144/2008 Z. z. (tlač 223) vo výboroch v druhom čítaní**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Výbor Národnej rady Slovenskej republiky pre vzdelávanie, vedu, mládež a šport ako gestorský výbor podáva Národnej rade Slovenskej republiky podľa § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov spoločnú správu výborov Národnej rady Slovenskej republiky o výsledku prerokovania návrhu zákona.

**I.**

Národná rada Slovenskej republiky uznesením zo 17. októbra 2012 č. 268 sa uzniesla prerokovať **vládny návrh zákona, ktorým sa mení a dopĺňa zákon č. 131/2002 Z. z. o vysokých školách a o zmene a doplnení niektorých zákonov v znení neskorších predpisov a ktorým sa mení zákon č. 455/2004 Z. z. o zriadení Akadémie ozbrojených síl generála Milana Rastislava Štefánika, o zlúčení Vojenskej leteckej akadémie generála Milana Rastislava Štefánika v Košiciach s Technickou univerzitou v Košiciach, o zriadení Národnej akadémie obrany maršala Andreja Hadika a o zmene a doplnení niektorých zákonov v znení zákona č. 144/2008 Z. z. (tlač 223)** v druhom čítaní a prideliť ho týmto výborom:

Ústavnoprávnemu výboru Národnej rady Slovenskej republiky,

Výboru Národnej rady Slovenskej republiky pre zdravotníctvo,

Výboru Národnej rady Slovenskej republiky pre obranu a bezpečnosť,

Výboru Národnej rady Slovenskej republiky pre vzdelávanie, vedu, mládež a šport a

Výboru Národnej rady Slovenskej republiky pre ľudské práva a národnostné menšiny.

Ako gestorský výbor určila Výbor Národnej rady Slovenskej republiky pre vzdelávanie, vedu, mládež a šport a určila lehoty na jeho prerokovanie.

Výbory prerokovali návrh zákona v lehote určenej uznesením Národnej rady Slovenskej republiky. Iné výbory o návrhu zákona nerokovali.

**II.**

Gestorský výbor konštatuje, že do začatia rokovania o návrhu zákona nedostal žiadne stanoviská od poslancov podané podľa § 75 ods. 2 zákona o rokovacom poriadku Národnej rady Slovenskej republiky.

**III.**

K vládnemu návrhu zákona, ktorým sa mení a dopĺňa zákon č. 131/2002 Z. z. o vysokých školách a o zmene a doplnení niektorých zákonov v znení neskorších predpisov a ktorým sa mení zákon č. 455/2004 Z. z. o zriadení Akadémie ozbrojených síl generála Milana Rastislava Štefánika, o zlúčení Vojenskej leteckej akadémie generála Milana Rastislava Štefánika v Košiciach s Technickou univerzitou v Košiciach, o zriadení Národnej akadémie obrany maršala Andreja Hadika a o zmene a doplnení niektorých zákonov v znení zákona č. 144/2008 Z. z. **(tlač 223)** zaujali **výbory** Národnej rady Slovenskej republiky tieto **stanoviská**:

**Výbor Národnej rady Slovenskej republiky pre obranu a bezpečnosť** na schôdzi výboru dňa 20. novembra 2012o uvedenom materiáli nerokoval, nakoľko **nebol** podľa § 52 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov **uznášaniaschopný**. (Z celkového počtu 13 členov výboru bolo prítomných 6 poslancov.)

**Ústavnoprávny výbor Národnej rady Slovenskej republiky** v uznesení zo dňa 20. novembra 2012 č. 140,

**Výbor Národnej rady Slovenskej republiky pre zdravotníctvo** v uznesení zo dňa 20. novembra 2012 č. 31,

**Výbor Národnej rady Slovenskej republiky pre vzdelávanie, vedu, mládež a šport** v uznesení zo dňa 13. novembra 2012 č. 42

**a**

**Výbor Národnej rady Slovenskej republiky pre ľudské práva a národnostné menšiny** v uznesení č. 40 zo dňa 15. novembra 2012

zhodne **odporúčajú** návrh zákona **schváliť so zmenami a doplnkami** uvedenými v časti IV. spoločnej správy.

**IV.**

Z uznesení výborov uvedených v III. časti tejto spoločnej správy vyplývajú tieto pozmeňujúce návrhy:

1. V čl. I sa za 15. bod vkladá nový 16. bod, ktorý znie:

„16. § 9 sa dopĺňa odsekom 3, ktorý znie:

„(3) Akademický senát verejnej vysokej školy nie je podľa odseku 1 písm. s) oprávnený vykonávať pôsobnosť akademického senátu fakulty verejnej vysokej školy podľa § 27 ods. 1 písm. c), d), g), h), j,) k) a m). Ak akademický senát príslušnej fakulty vykonáva svoju pôsobnosť v zložení, ktoré je v rozpore s týmto zákonom alebo vnútornými predpismi fakulty verejnej vysokej školy, akademický senát verejnej vysokej školy je oprávnený urobiť opatrenia, aby sa zloženie akademického senátu tejto fakulty uviedlo do súladu s týmto zákonom a s vnútornými predpismi tejto fakulty. Akademický senát verejnej vysokej školy je oprávnený vykonávať pôsobnosť akademického senátu fakulty verejnej vysokej školy podľa odseku 1 písm. s):

a) podľa § 27 ods. 1 písm. a) len v rozsahu schvaľovania zmien a doplnkov predpisov príslušnej fakulty tak, aby tieto zmeny a doplnky neboli v rozpore so zákonom, všeobecne záväzným právnym predpisom alebo štatútom príslušnej fakulty,

b) podľa § 27 ods. 1 písm. b) len v rozsahu schvaľovania návrhu rektora na odvolanie dekana podľa § 28 ods. 3,

c) podľa § 27 ods. 1 písm. e) len v rozsahu kontroly nakladania s finančnými prostriedkami fakulty.“.“

Nasledujúce body sa primerane prečíslujú.

Štatút verejnej vysokej školy presne upraví podmienky, za ktorých je oprávnený akademický senát verejnej vysokej školy prevziať kompetencie akademického senátu fakulty – tieto body je však nutné presne vyšpecifikovať už vo vysokoškolskom zákone a to tak, aby bol aplikovateľný iba v prípadoch veľmi závažných a naozaj opakovaných porušení predpisov, aby neprichádzalo k zneužívaniu tohto inštitútu.

Ústavnoprávny výbor Národnej rady Slovenskej republiky

**Gestorský výbor odporúča neschváliť**

1. V čl. I 22. bode sa za slovo „oprávnený“ vkladá slovo „dočasne“ a za slovo „koná“ sa vkladá slovo „zjavne“.

Ide o spresnenie navrhnutého znenia v kontexte predchádzajúceho bodu tohto pozmeňujúceho návrhu.

Ústavnoprávny výbor Národnej rady Slovenskej republiky

**Gestorský výbor odporúča neschváliť**

1. V čl. I 52. bod znie:

„52. V § 43 odsek 1 znie:

„(1) Vojenské vysoké školy vzdelávajú odborníkov najmä pre ozbrojené sily Slovenskej republiky. Môžu na nich študovať aj študenti, ktorí sa nepripravujú na výkon štátnej služby profesionálnych vojakov ozbrojených síl Slovenskej republiky29a) (ďalej len „štátna služba profesionálnych vojakov“), nie sú v služobnom pomere podľa osobitného predpisu upravujúceho služobný pomer príslušníka bezpečnostných zborov30) alebo nie sú študentmi vojenských vysokých škôl so sídlom mimo územia Slovenskej republiky; na náklady spojené s vysokoškolským vzdelávaním týchto študentov prispieva ministerstvo na základe dohody s Ministerstvom obrany Slovenskej republiky (ďalej len „ministerstvo obrany“).“.

Ide o spresnenie navrhovanej úpravy z hľadiska jej jednoznačnosti a použitia obdobného znenia ako pri policajných vysokých školách.

Ústavnoprávny výbor Národnej rady Slovenskej republiky

Výbor NR SR pre zdravotníctvo

Výbor NR SR pre vzdelávanie, vedu, mládež a šport

Výbor NR SR pre ľudské práva a národnostné menšiny

**Gestorský výbor odporúča schváliť**

1. V čl. I sa za 65. bod vkladajú nové body 66, 67 a 68, ktoré znejú:

„66. V § 44 ods. 3 písmeno a) znie:

„a) predkladá prezidentovi republiky návrh na vymenovanie alebo odvolanie rektora policajnej vysokej školy po predchádzajúcom vyjadrení akademického senátu policajnej vysokej školy,“.

67. V § 44 ods. 3 písmeno e) znie:

„e) vymenúva a odvoláva dekana fakulty policajnej vysokej školy po predchádzajúcom vyjadrení akademického senátu fakulty,“.

68. V § 44 ods. 3 písmená h) a i) znejú:

„h) poveruje po odvolaní rektora policajnej vysokej školy alebo po predčasnom skončení funkčného obdobia rektora z iných dôvodov, alebo v iných prípadoch, keď policajná vysoká škola nemá rektora, vykonávaním funkcie rektora do vymenovania nového rektora niektorého zo zamestnancov policajnej vysokej školy po predchádzajúcom vyjadrení akademického senátu policajnej vysokej školy,

i) poveruje po odvolaní dekana fakulty policajnej vysokej školy alebo po predčasnom skončení funkčného obdobia dekana z iných dôvodov, alebo v iných prípadoch, keď fakulta policajnej vysokej školy nemá dekana, vykonávaním funkcie dekana do vymenovania nového dekana niektorého zo zamestnancov policajnej vysokej školy po predchádzajúcom vyjadrení akademického senátu fakulty,“.

Nasledujúce označenie bodov sa upraví. Zároveň je potrebné v čl. III v ustanovení o účinnosti prečíslovať príslušné body novely.

Predloženým návrhom sa zjednocuje spôsob vymenovávania a odvolávania rektorov a dekanov vojenských vysokých škôl a policajných vysokých škôl. Právna úprava vymenovávania a odvolávania najvyšších funkcionárov vojenských vysokých škôl ministrom obrany na základe vyjadrenia akademického senátu sa v praxi ukázala ako vhodnejšia a preto sa navrhuje tento spôsob aj u policajných vysokých škôl.

Výbor NR SR pre vzdelávanie, vedu, mládež a šport

**Gestorský výbor odporúča schváliť**

1. V čl. I body 68 a 69 znejú:

„68. V § 44 ods. 10 písm. a) sa slová „§ 10 ods. 5, 6, 9 a 11“ nahrádzajú slovami „§ 10 ods. 2, 5, 6, 9, 11 a 12“.

69. V § 44 ods. 10 písm. b) sa slová „2, 4 a 10“ nahrádzajú slovom „10“, čiarka pred slovami „§ 104“ sa nahrádza slovom „a“ a vypúšťajú sa slová „a 107“.“

Ide o legislatívnu úpravu nadväzujúcu na pozmeňujúci návrh.

Výbor NR SR pre vzdelávanie, vedu, mládež a šport

**Gestorský výbor odporúča schváliť**

1. V čl. I 82. bode sa slová „9, 10“ nahrádzajú slovami „9 a 10“.

Ide o opravu chyby v citovanom normatívnom texte súčasne platného znenia zákona.

Ústavnoprávny výbor Národnej rady Slovenskej republiky

Výbor NR SR pre zdravotníctvo

Výbor NR SR pre vzdelávanie, vedu, mládež a šport

Výbor NR SR pre ľudské práva a národnostné menšiny

**Gestorský výbor odporúča schváliť**

1. V čl. I v 99. bode v § 52 odsek 3 znie:

„(3) Štandardná dĺžka štúdia pre bakalársky študijný program vrátane odbornej praxe je

1. v dennej forme štúdia najmenej tri a najviac štyri akademické roky;
2. v externej forme štúdia najmenej tri a najviac päť akademických rokov.

Počet kreditov, ktorých dosiahnutie je podmienkou riadneho skončenia štúdia, pre bakalársky študijný program so štandardnou dĺžkou štúdia je 180 kreditov.“

Akceptujúc zámer predkladateľa na skvalitnenia externej formy štúdia a vychádzajúc z princípu, že bakalárskym, ako aj magisterským štúdiom sa získava rovnocenné vysokoškolské vzdelanie, sa presnejšie upravujú požiadavky na trvanie jednotlivých študijných programov. Definuje sa zodpovedajúca kreditová záťaž tak, aby študent bol povinný vynaložiť rovnakú pracovnú aktivitu podľa študovanej matérie bez ohľadu na to, na aký čas si rozloží aktivity v študijnom programe.

V prípade externej formy štúdia sa môžu študenti venovať štúdiu v menšom časovom rozsahu počas roka (rozloženie štúdia), preto však nemôžu pre postup k štátnej skúške získať odlišný počet kreditov ako študenti, ktorí venujúci sa štúdiu vo väčšom časovom rozsahu. Všetci študenti totižto študujú rovnaký študijný program s rovnakou odbornou matériou a preto nemôže byť ich študijná záťaž hodnotená odlišným počtom kreditov. Vynaložená práca na naštudovanie matérie pre postup k štátnej záverečnej skúške musí byť rovnaká pre interných aj pre externých študentov a to bez ohľadu na vybranú dĺžku prekladu.

Výbor NR SR pre vzdelávanie, vedu, mládež a šport

**Gestorský výbor odporúča schváliť**

1. V čl. I v 100. bode v § 53 ods. 3 sa na konci pripája veta, ktorá znie:

„Počet kreditov, ktorých dosiahnutie je podmienkou riadneho skončenia štúdia pre tento študijný program je 300 kreditov.“.

Definuje sa zodpovedajúca kreditová záťaž tak, aby študent bol povinný vynaložiť rovnakú pracovnú aktivitu podľa študovanej matérie bez ohľadu na to, na aký čas si rozloží aktivity v spojenom študijnom programe. Návrhom sa reaguje na prijaté pozmeňujúce návrhy, ktoré upravili zodpovedajúcu kreditovú záťaž

v bakalárskom štúdiu a v druhom stupni štúdia, čo sa opomenulo pri spojenom štúdiu podľa § 53 ods. 3 návrhu zákona.

Ústavnoprávny výbor Národnej rady Slovenskej republiky

**Gestorský výbor odporúča schváliť**

1. V čl. I 101. bod znie:

„101. V § 53 sa za odsek 3 vkladá nový odsek 4, ktorý znie:

„(4) Štandardná dĺžka štúdia pre študijný program druhého stupňa vrátane odbornej praxe je

a) v dennej forme štúdia najmenej jeden a najviac tri akademické roky;

b) v externej forme štúdia najmenej dva a najviac štyri akademické roky;

Počet kreditov, ktorých dosiahnutie je podmienkou riadneho skončenia štúdia, pre študijný program druhého stupňa so štandardnou dĺžkou štúdia je 120 kreditov.“.“

Doterajšie odseky 4 až 9 sa označujú ako odseky 5 až 10.

Rovnako ako v prípade bakalárskych študijných programov zohľadňuje sa požiadavka na možnosť rozloženia štúdia najmä v externej forme a to podľa zámeru študenta a možností jeho účasti na študijnom procese.

Aj v prípade internej a externej formy magisterského štúdia sa môžu študenti venovať štúdiu v menšom časovom rozsahu počas roka (rozloženie štúdia), preto však nemôžu pre postup k štátnej skúške získať odlišný počet kreditov ako študenti, ktorí venujúci sa štúdiu vo väčšom časovom rozsahu. Všetci študenti totižto študujú rovnaký študijný program s rovnakou odbornou matériou a preto nemôže byť ich študijná záťaž hodnotená odlišným počtom kreditov. Vynaložená práca na naštudovanie matérie pre postup k štátnej záverečnej skúške musí byť rovnaká pre interných aj pre externých študentov a to bez ohľadu na vybranú dĺžku prekladu.

Výbor NR SR pre vzdelávanie, vedu, mládež a šport

**Gestorský výbor odporúča schváliť**

1. V čl. I 131. bode sa za slovo „záverečnej“ a za slovo „rigoróznej“ vkladá slovo „práce“.

Ide o opravu chyby v normatívnom texte súčasne platného znenia zákona.

Ústavnoprávny výbor Národnej rady Slovenskej republiky Výbor NR SR pre zdravotníctvo

Výbor NR SR pre vzdelávanie, vedu, mládež a šport

Výbor NR SR pre ľudské práva a národnostné menšiny

**Gestorský výbor odporúča schváliť**

1. V čl. I 141. bode § 74 odsek 4 znie:

„(4) Vysokoškolský učiteľ, výskumný pracovník a umelecký pracovník, ktorý je v pracovnom pomere s viacerými vysokými školami sídliacimi alebo pôsobiacimi na území Slovenskej republiky, nesmie vykonávať prácu na ustanovený týždenný pracovný čas 40 hodín na viac ako jednej vysokej škole sídliacej alebo pôsobiacej na území Slovenskej republiky a zároveň v kratšom týždennom pracovnom čase na viac ako dvoch takých vysokých školách.“

Zmierňuje sa obmedzenie navrhnuté v novele zákona tak, že sa vypúšťajú dohody o prácach mimo pracovného pomeru a zároveň sa upravuje navrhnuté obmedzenie 69 hodín. Takto upravené znenie sleduje rovnaký cieľ ako pôvodný návrh, avšak zvyšuje sa vlastná zodpovednosť vysokej školy pri dohadovaní pracovných pomerov na kratší týždenný pracovný čas. Návrh umožňuje niekoľko kombinácií pracovných pomerov: jeden na „plný úväzok“ a k tomu žiaden, jeden alebo dva na „čiastočný úväzok“, prípadne žiaden na „plný úväzok“ a k tomu jeden, dva alebo tri na „čiastočný úväzok“ – rozhodujúci je teda celkový počet pracovných pomerov. Zamestnávanie mimo akademickej pôdy v iných pracovných pozíciách zostáva naďalej v právnom režime Zákonníka práce.

Výbor NR SR pre vzdelávanie, vedu, mládež a šport

**Gestorský výbor odporúča schváliť**

1. V čl. I 142. bode sa slová „a 6“ nahrádzajú slovami „ a 4“

Ide o spresnenie odkazu na normatívny text.

Ústavnoprávny výbor Národnej rady Slovenskej republiky Výbor NR SR pre zdravotníctvo

Výbor NR SR pre vzdelávanie, vedu, mládež a šport

Výbor NR SR pre ľudské práva a národnostné menšiny

**Gestorský výbor odporúča schváliť**

1. V čl. I v 165. bode sa za slovo „odbore“ sa vkladá bodkočiarka a na konci sa pripájajú tieto slová: „ak ide o habilitačné konanie alebo konanie na vymenúvanie profesorov uskutočňované na fakulte, minister odníme vysokej škole iba právo vzťahujúce sa na príslušnú fakultu“.

Zmierňuje sa predložený návrh vzhľadom na skutočnosť, že právo na habilitačné a inauguračné konanie v tom istom odbore môže byť priznané viacerým fakultám tej istej vysokej školy, pričom k pochybeniu dôjde len na jednej fakulte. Je neprimerané, aby na chybu jednej fakulty doplatili aj ďalšie fakulty danej vysokej školy.

Ústavnoprávny výbor Národnej rady Slovenskej republiky

**Gestorský výbor odporúča neschváliť**

1. V čl. I 169. bode v § 84 ods. 2 sa slová „školy, kritériami“ nahrádzajú slovami „školy a kritériami“ a vypúšťajú sa slová „a kritériami používanými pri vyjadrovaní sa k vnútornému systému kvality“.

Vzhľadom na to, že Akreditačná komisia bude mať účinný mandát na navrhnutie kritérií k vnútornému systému kvality až navrhovanou novelou, navrhované znenie môže ohroziť uskutočnenie druhého kola komplexných akreditácií, ktoré majú začať v roku 2014. Postačujúce bude, ak vysoká škola bude mať rok vopred známe kritériá pre začleňovanie a kritériá hodnotenia výskumnej, vývojovej a umeleckej činnosti.

Výbor NR SR pre vzdelávanie, vedu, mládež a šport

**Gestorský výbor odporúča schváliť**

1. V čl. I  186. bode sa v poznámke pod čiarou k odkazu 48 vypúšťajú slová „o Fonde na podporu vzdelávania.“.

Ide o legislatívno-technickú úpravu v nadväznosti na citáciu poznámky pod čiarou 40b v 140. bode.

Ústavnoprávny výbor Národnej rady Slovenskej republiky

Výbor NR SR pre zdravotníctvo

Výbor NR SR pre vzdelávanie, vedu, mládež a šport

Výbor NR SR pre ľudské práva a národnostné menšiny

**Gestorský výbor odporúča schváliť**

1. V čl. I sa za 204. bod vkladá nový 205. bod, ktorý znie:

„205. V § 104 ods. 2 sa slovo „dvoch“ nahrádza slovom „jedného“.“.

Ostatné body sa primerane prečíslujú.

Pri ponechaní potreby súhlasu orgánu reprezentácie vysokých škôl sa posilňujú právomoci ministerstva pre potreby krízových situácií na vysokých školách ak vysoká škola (resp. jej orgán akademickej samosprávy) ani po výzve na nápravu neprestane konať v rozpore so zákonom.

Ústavnoprávny výbor Národnej rady Slovenskej republiky

**Gestorský výbor odporúča schváliť**

1. V čl. I  213. bode v § 108a ods. 6 sa slovo „publikácie“ v prvej a druhej vete nahrádza slovami „výstupu publikačnej činnosti“.

Vzhľadom na to, že niektoré z výstupov nemožno jednoznačne označiť za publikáciu (napr. prihlášky patentov), je vhodné obdobne ako u umelcov zvoliť širší pojem. Ide o zosúladenie s terminológiou obsiahnutou v § 108b.

Ústavnoprávny výbor Národnej rady Slovenskej republiky Výbor NR SR pre zdravotníctvo

Výbor NR SR pre vzdelávanie, vedu, mládež a šport

Výbor NR SR pre ľudské práva a národnostné menšiny

**Gestorský výbor odporúča schváliť**

1. V čl. I  213. bode v § 108a ods. 9 sa slová „autorom publikácie“ nahrádzajú slovami „autorom výstupu publikačnej činnosti“ a slová „k zaradeniu publikácie“ sa nahrádzajú slovami „k jeho zaradeniu“.

Ide o úpravu terminológie v nadväznosti na zmeny navrhnuté v 213. bode (§ 108a ods. 6).

Ústavnoprávny výbor Národnej rady Slovenskej republiky Výbor NR SR pre zdravotníctvo

Výbor NR SR pre vzdelávanie, vedu, mládež a šport

Výbor NR SR pre ľudské práva a národnostné menšiny

**Gestorský výbor odporúča schváliť**

1. V čl. I  214. bode v § 113af ods. 2 sa slová „a toto štúdium, sa dokončia“ nahrádzajú slovami „sa dokončí“.

Vzhľadom na to, vysoké školy budú mať možnosť prijímať študentov na doterajšie „krátke“ študijné programy v externej forme nielen v akademickom roku 2013/2014, v príslušnom ustanovení postačuje vyjadrenie, že podľa doterajších predpisov sa dokončí prijímacie konanie pre akademický rok 2013/2014. Prijímacie konanie pre akademický rok 2014/2015 sa uskutoční podľa novej právnej úpravy aj v prípade „krátkych“ študijných programov v externej forme.

Výbor NR SR pre vzdelávanie, vedu, mládež a šport

**Gestorský výbor odporúča schváliť**

1. V čl. I  214. bode v § 113af sa za odsek 2 vkladá nový odsek 3, ktorý znie:

„(3) Vysoká škola môže od akademického roka začínajúceho po skončení najbližšej komplexnej akreditácie činností vysokej školy prijímať študentov na štúdium študijných programov v externej forme štúdia len na študijné programy so štandardnou dĺžkou štúdia podľa predpisu účinného od 1. januára 2013; náležitosti podľa § 57 ods. 5 zverejní vysoká škola alebo fakulta, ak sa študijný program uskutočňuje na fakulte najneskôr dva mesiace pred posledným dňom určeným na podanie prihlášok aj ak ide o bakalársky študijný program v externej forme štúdia alebo študijný program podľa § 53 ods. 3 v externej forme štúdia.“

Nasledujúce odseky sa primerane prečíslujú.

Navrhované znenie novely mohlo spôsobovať komplikácie pri prijímaní študentov po skončení komplexnej akreditácie činností vysokej školy. Ak táto začne 1. 1. 2014 a skončí po 12+2 mesiacoch, t.j. koncom februára 2015, vysoká škola je podľa účinného znenia zákona povinná ponuku študijných programov prvého stupňa a študijných programov spájajúcich prvý a druhý stupeň pre akademický rok 2015/2016 zverejniť do 20. 9. 2014, t.j. v čase, kedy sa ešte nachádza v komplexnej akreditácii činností a na študijné programy z nej vyplývajúce ešte nemá priznané práva (pričom podľa predloženému zneniu novely má zároveň práva na „krátke“ študijné programy v externej forme pozastavené od 1. 9. 2014). Táto skutočnosť významne negatívne ovplyvňuje možnosti vysokej školy pre prijímacie konanie pre akademický rok 2015/2016. Navrhovaná úprava novely tento stav zmierňuje. Vysoká škola uvedená v príklade bude môcť ponuku pre študijné programy prvého stupňa a študijné programy spájajúce prvý a druhý stupeň v externej forme otvárané v akademickom roku 2015/2016 zverejniť po skončení komplexnej akreditácie jej činností a pri vhodnej organizácii práce bude možné študentov prijať aj na tieto študijné programy (napr. ponuka zverejnená v polovici marca 2015, uzávierka prihlášok 31. 5. 2015, prijímacie skúšky v priebehu júla 2015 a vydanie rozhodnutí v priebehu augusta 2015). Legislatívno-technicky, táto úprava nevyžaduje zmenu vnútorných odkazov v odseku 12 (po prečíslovaní v odseku 13), nakoľko v predloženom znení odkazujú chybne na odseky 9 až 12, pričom správne majú odkazovať na odseky 8 až 11. Vloženie navrhovaného odseku teda zároveň znamená odstránenie tejto chyby.

Výbor NR SR pre vzdelávanie, vedu, mládež a šport

**Gestorský výbor odporúča schváliť**

1. V čl. I  214. bode v § 113af ods. 7 sa slová „školy, kritériá“ nahrádzajú slovami „školy a kritériá“ a vypúšťajú sa slová „a kritériá používané pri vyjadrovaní sa k vnútornému systému kvality“.

Úprava súvisiaca s návrhom v § 113af ods. 2.

Výbor NR SR pre vzdelávanie, vedu, mládež a šport

**Gestorský výbor odporúča schváliť**

1. V čl. I  214. bode v § 113af ods. 8 sa slovo „začatí“ nahrádza slovom „skončení“ a na konci sa pripája bodkočiarka a slová „také právo ostáva v platnosti do dňa jeho odňatia alebo zrušenia študijného programu“.

Zmierňuje sa dopad predĺženia externého štúdia. Podľa návrhu novely, ak vysoká škola vstúpi do komplexnej akreditácie činností 1. 1. 2014, na „krátke“ externé študijné programy môže prijímať do 31. 8. 2014, nakoľko ich akreditácia sa pozastavuje od 1. 9. 2014. Navrhovaná zmena umožňuje takej vysokej škola študentov na „krátke“ študijné programy (ktoré mala priznané práva bez časového obmedzenia) prijímať až do 31. 8. 2015, teda ešte v obmedzenom čase ešte aj po skončení jej komplexnej akreditácie činností.

Výbor NR SR pre vzdelávanie, vedu, mládež a šport

**Gestorský výbor odporúča schváliť**

1. V čl. I  214. bode v § 113af ods. 10 a 11 sa slová „8 a 9“ nahrádzajú slovami „9 a 10“.

Legislatívno-technická úprava súvisiaca s vložením nového odseku 3 v § 113af.

Výbor NR SR pre vzdelávanie, vedu, mládež a šport

**Gestorský výbor odporúča schváliť**

1. V čl. III sa za slová „108,“ sa vkladajú slová „118,“.

Je potrebné odložiť účinnosť bodu 118, ktorý súvisí s bodom 139, ktorý má odloženú účinnosť.

Výbor NR SR pre vzdelávanie, vedu, mládež a šport

**Gestorský výbor odporúča schváliť**

Gestorský výbor odporúča Národnej rade Slovenskej republiky hlasovať:

o  návrhoch v bodoch **3 až 10, 12, 14, 15, 17 až 24 spoločne**a  tieto **schváliť,**

o návrhoch v bodoch **11 a 16 samostatne** a tieto **schváliť**,

o návrhoch v bodoch **1, 2 a 13 spoločne**a  tieto **neschváliť.**

**V.**

Gestorský výbor na základe stanovísk výborov, vyjadrených v ich uzneseniach uvedených v III. časti tejto spoločnej správy, **odporúča** Národnej rade Slovenskej republiky **vládny návrh zákona**, ktorým sa mení a dopĺňa zákon č. 131/2002 Z. z. o vysokých školách a o zmene a doplnení niektorých zákonov v znení neskorších predpisov a ktorým sa mení zákon č. 455/2004 Z. z. o zriadení Akadémie ozbrojených síl generála Milana Rastislava Štefánika, o zlúčení Vojenskej leteckej akadémie generála Milana Rastislava Štefánika v Košiciach s Technickou univerzitou v Košiciach, o zriadení Národnej akadémie obrany maršala Andreja Hadika a o zmene a doplnení niektorých zákonov v znení zákona č. 144/2008 Z. z. **(tlač 223) schváliť v  znení pozmeňujúcich a doplňujúcich návrhov** uvedených v tejto správe.

Predmetná **spoločná správa výborov** Národnej rady Slovenskej republiky o výsledku prerokovania **vládneho návrhu zákona**, ktorým sa mení a dopĺňa zákon č. 131/2002 Z. z. o vysokých školách a o zmene a doplnení niektorých zákonov v znení neskorších predpisov a ktorým sa mení zákon č. 455/2004 Z. z. o zriadení Akadémie ozbrojených síl generála Milana Rastislava Štefánika, o zlúčení Vojenskej leteckej akadémie generála Milana Rastislava Štefánika v Košiciach s Technickou univerzitou v Košiciach, o zriadení Národnej akadémie obrany maršala Andreja Hadika a o zmene a doplnení niektorých zákonov v znení zákona č. 144/2008 Z. z. **(tlač 223)** vo výboroch v druhom čítaní **bola schválená** uznesením Výboru Národnej rady Slovenskej republiky pre vzdelávanie, vedu, mládež a šport (gestorský výbor) z  27. novembra 2012 č. 51.

Týmto uznesením výbor zároveň poveril spoločného spravodajcu **Ľubomíra Petráka**, aby na schôdzi Národnej rady Slovenskej republiky informoval o výsledku rokovania výborov, stanovisku a návrhu gestorského výboru a zároveň ho poveril predložiť návrhy podľa § 81 ods. 2, § 83 ods. 4, § 84 ods. 2 a § 86 zákona o rokovacom poriadku Národnej rady Slovenskej republiky.

Bratislava november 2012

**Mojmír Mamojka v. r.**

predseda

Výboru NR SR pre vzdelávanie, vedu, mládež a šport